ÎNCHEIEREA

CĂSĂTORIEI CIVILE

Dragi miri,

din dorinţa de a clarifica şi a va îndruma eficient vă punem la dispoziţie

**INFORMAŢII UTILE**

în vederea încheierii căsătoriei civile, în acest ghid am cuprins cele mai frecvente întrebări adresate ofiţerului de stare civilă.

**Pasul nr. 1**

**Fixarea datei şi orei încheierii căsătoriei civile**

Căsătoria se încheie la sediul Primăriei comunei Hălmagiu, str. Primăriei, nr. 9, Hălmagiu, jud. Arad, dacă cel puţin unul dintre soţi are domiciliul stabil sau reşedinţa în comuna Hălmagiu, jud. Arad.

Se percepe taxa de căsătorie în afara orelor de program, dacă căsătoria are loc în afara orelor de program a Primăriei comunei Hălmagiu. *Exemplu: căsătoria are loc luni-vineri după orele 16,00 sau sâmbăta după orele 12,00.*

Oficierea căsătoriei poate fi fixată și pentru persoanele care nu au domiciliul sau reşedinţa în comuna Hălmagiu, jud. Arad, numai cu aprobarea primarului comunei Hălmagiu. Jud. Arad în urma completării unei cereri tip care va fi obținută de la ofițerul de stare civilă care va înregistra căsătoria civilă.

Se pot oficia căsătorii și în afara sediului Primăriei comunei Hălmagiu, numai cu aprobarea primarului comunei Hălmagiu. Jud. Arad în urma completării unei cereri tip care va fi obținută de la ofițerul de stare civilă care va înregistra căsătoria civilă.

**Pasul nr. 2**

**Obţinerea certificatelor medicale prenupţiale**

Certificatele medicale prenupţiale sunt valabile 14 zile (de la data emiterii la data căsătoriei) şi trebuie să cuprindă menţiunea expresă că persoana la care se referă **SE POATE CĂSĂTORI**.

Certificatele **medicale prenupțiale** se obţin de la medicul de familie iar acest aspect presupune îndeplinirea unor demersuri anterioare emiterii.

**IMPORTANT!** Nu se admit certificate medicale prenupțiale cu modificări sau ştersături ( Datele de identificare se trec de pe actele de identitate: numele de familie, prenumele-complet, adresa de domiciliu stabil).

**IMPORTANT!** Eliberarea certificatelor medicale prenupțiale, de către medicul de familie, trebuie făcută între a 14-a şi a 10 -a zi înainte de data încheierii căsătoriei.

Exemplu-pentru încheierea căsătoriei sâmbătă, certificatul prenupțial trebuie emis de medic - luni,marti, miercuri ori cel târziu joi - în săptămâna **anterioară** încheierii căsătoriei.

**Pasul nr.3**

**Depunerea declaraţiei de căsătorie**

Înainte de depunerea dosarului de căsătorie vă rugăm să verificaţi concordanţa între datele înscrise în certificatul de naştere şi actul de identitate (nume, prenume, CNP,etc).

Dacă sunt constatate erori între acte este necesar să vă prezentaţi din timp pentru clarificare.

**Locul depunerii declaraţiei**

Declaraţia de căsătorie se face personal, de către viitorii soţi, în scris, la primăria unde urmează a se încheia căsătoria.

**IMPORTANT!** Nu se acceptă întocmirea declaraţiei de căsătorie prin împuternicit.

Actele pentru încheierea căsătoriei se depun cu 10 zile calendaristice înainte de oficierea căsătoriei, termen în care se cuprind atât ziua când a fost făcută declaraţia de căsătorie, cât şi ziua în care se oficiază căsătoria.

Exemplu de calcul: dacă doriţi să vă căsătoriţi în data de SÂMBĂTĂ, 16 mai 2015 puteţi depune dosarul în data de JOI, 7 mai 2015.

* Căsătoria se poate încheia înaintea împlinirii termenului de 10 zile pentru motive temeinice, cu încuviințarea primarului comunei Hălmagiu, jud. Arad.
* Căsătoria se poate oficia şi după expirarea termenului de 10 zile, numai cu aprobarea primarului, pentru situaţii temeinic justificate, însă numai până la expirarea termenului de 30 de zile de la data afişării declaraţiei de căsătorie şi cu reînoirea certificatelor medicale referitoare la starea sănătăţii viitorilor soţi.
* In Declaraţia de căsătorie, viitorii soţi vor menţiona **regimul matrimonial** ales, ei pot opta între:

1.Regimul comunităţii legale;

2.Regimul separaţiei de bunuri ;

3.Regimul comunităţii convenţionale .

În situaţia în care viitorii soţi **stabilesc un alt regim matrimonial** decît cel al comunităţii legale aceştia vor prezenta convenţia matrimonială autentificată de către un notar public. Pentru detalii referitoare la regimurile matrimoniale, vezi art. 339-370 din CODUL CIVIL

- **Numele de familie al soţilor după căsătorie** poate fi:

1. numele pe care l-au avut înainte de căsătorie (Ex: soţul Ionescu - soţia Popescu );
2. numele unuia sau celuilalt soţ (Ex: ambii soţi Ionescu sau ambii soţi Popescu);
3. numele lor reunite (Ex: ambii soţi fie Ionescu Popescu sau Popescu Ionescu);
4. unul dintre soţi îşi păstrează numele dinaintea căsătoriei, iar celălalt soţ poate să poarte numele lor reunite (Ex: soţul Ionescu si soţia Ionescu Popescu)

**IMPORTANT!** La oficierea căsătoriei actul de identitate al soţului care îşi schimbă numele va fi invalidat urmând a fi preschimbat în termen de 15 zile. Celor care doresc să călătorească în străinătate imediat după oficierea căsătoriei şi au actul de identitate invalidat le recomandăm să solicite informaţii suplimentare pentru eliberarea actului de identitate de la sediul SPCLEP unde urmează să-și stabilească domiciliul.

**Pasul nr. 4.**

**ACTE NECESARE pentru ÎNCHEIEREA CĂSĂTORIEI CIVILE:**

l. Acte de identitate valabile ale ambilor soţi (original şi copie xerox). Unul dintre soţi trebuie să aibă domicilul sau reşedinţa în comuna Hălmagiu, jud. Arad, iar dacă nu au domiciliul sau reşedinţa în comuna Hălmagiu, jud. Arad se vor putea căsători doar cu aprobarea primarului;

2. Certificate de naştere ale viitorilor soţi (original şi copie xerox);

3. Certificate medicale prenupțiale eliberate de medicul de familie, cu menţiunea expresă **« se poate casatori »**; certificatele prenupţiale sunt valabile 14 zile calendaristice de la data emiterii pana la data oficierii şi trebuie să poarte sigiliul unităţii sanitare, semnătura și parafa medicului;

4. Declaraţia de căsătorie se face personal de către viitorii soţi, în scris, în faţa ofiţerului de stare civilă;

5. Acte de identitate valabile a doua persoane, în calitate de martori (copie xerox);

**După caz, acte din care să rezulte desfacerea căsătoriilor anterioare**:

* Certificatul de deces al soţului/soţiei şi o copie xerox a certificatului de căsătorie:
* Sentinţa/sentinţele de divorţ definitive şi irevocabile;
* Certificatul de naştere sau de căsătorie, cu menţiunea de desfacere a căsătoriei; Certificatul de divorţ (în cazul divorţului pe cale administrativă).

6. Convenţia matrimoniala, autentificată de către notarul public - **în situaţia în care viitorii soţi stabilesc un alt regim matrimonial decât cel al comunităţii legale**.

**Pasul nr. 5**

**Oficierea căsătoriei civile**

La data oficierii căsătoriei, viitorii soţi vor prezenta împreună cu martorii desemnaţi, actele de identitate, originale şi în termen de valabilitate. Nu se permit copii xerox, permis auto, etc.

**Cum se semnează actele în momentul încheierii căsătoriei.**

Actul de căsătorie se semnează de către soţi, în registrele de căsătorii exemplarul I şi exemplarul II, cu numele de familie care au convenit să-l poarte cei doi soţi după încheierea căsătoriei, de cei doi martori şi de către ofiţerul de stare civilă.

Martorii la căsătorie trebuie să fie cetăţeni romani şi să posede act de identitate, în termen de valabilitate. Martorii pot fi: rude, naşii, prieteni etc., oricine care atestă faptul că soţii şi-au exprimat consimţământul personal şi liber.

**Momentul încheierii căsătoriei.**

Căsătoria este încheiată în momentul în care după ce se ia consimţământul fiecăruia dintre viitorii soţi, ofiţerul de stare civilă îi declară căsătoriţi.

**Ce se întâmpla cu actul de identitate.**

Ofiţerul de stare civila **anulează** cartea **de identitate a soţului care-şi schimba numele de familie prin căsătorie**- anularea se face prin tăierea colţului în care se află înscrisă perioada de valabilitate.

Persoana a cărui act de identitate este anulat are obligaţia sa solicite eliberarea unui nou act de identitate, în termen de 15 zile de la căsătorie- sub sancţiunea amenzii.

**Vă dorim Casă de Piatră, sănătate şi petrecere frumoasă !**